Intră acum și în grupul de
Primarul comunei Păltinoasa, Eduard – Rudolf Wendling, a declarat, miercuri, că a decis împreună cu toți consilierii locali PNL să se alăture PSD la viitoarele alegeri locale.
Wendling a declarat pentru NewsBucovina că această decizie a fost luată împreună cu aleșii locali liberali.
El a explicat că a fost dezamăgit de conducerea județeană a PNL și că discuțiile pe care le-a avut împreună cu consilierii locali liberali au luat în calcul trei variante: să renunțe la orice candidatură, să candideze independent sau să se alăture celor din PSD.
"Am avut o discuție foarte serioasă pe ceea ce dorim să facem de acum încolo și cine ne-a fost aproape și ne-a ajutat și poate cu adevărat să o facă de aici înainte. În unanimitate am decis să mergem alături de PSD. Cei din PNL care ne-au dezamăgit- se știu și ei- sunt și din conducerea organizației județene, dar și parlamentari! Atât vreau să spun deocamdată!", a declarat primarul Eduard – Rudolf Wendling.
Primarul din Păltinoasa este al treilea primar liberal sucevean care aderă la PSD după cei din Mălini și Mitocu Dragomirnei.